סקופ (סרט)

סקופ (Scoop) הוא סרט קולנוע, קופרודוקציה אמריקאית בריטית מסוגת קומדיית פשע וסרט רומנטי משנת 2006 בכתיבה ובימוי של וודי אלן, עם וודי אלן, סקרלט ג'והנסון, יו ג'קמן ואיאן מקשיין בתפקידים הראשיים. הסרט משלב מציאות ופנטזיה. הוא מתאר עיתונאית וקוסם המונחים על ידי רוחו של עיתונאי המגיעה מעולם המתים, כדי לחשוף אריסטוקרט בריטי כרוצח סדרתי. את התסריט כתב אלן במיוחד עבור ג'והנסון, לאחר הצלחת סרטו הקודם, "נקודת מפגש" בה כיכבה. לפי ג'ונסון, הסרט כולו נועד לרצות את בקשתה להופיע ביחד עם אלן על המסך ולשחזר שם את הקשר הטוב שיש להם מאחורי הקלעים. הסרט הצליח מבחינה מסחרית. קטעי המוזיקה הם של אדוארד גריג (פר גינט), יוהאן שטראוס הבן (Annen Polka) ופיוטר צ'ייקובסקי (אגם הברבורים). ג'ו סטרומבל (איאן מקשיין) היה עיתונאי מפורסם בבריטניה שאהב לגלות סקופים. כעת הוא נמצא בלימבו ומחפש סקופים. ניגשת אליו ג'יין קוק (פנלה וולגר) ומספרת לו כי היא הייתה מזכירתו של האריסטוקרט העשיר פיטר ליימן (יו ג'קמן) וכי הוא הרעיל אותה לאחר שגילתה שהוא רוצח סדרתי המאיים על לונדון, רוצח יצאניות בלונדיניות ומשאיר במקום קלף טארוט. סטרומבל נחוש בדעתו להעביר את הידיעה למישהו בעולם החיים. סונדרה פרנסקי (סקרלט ג'והנסון) היא עיתונאית צעירה מברוקלין שמגיעה להתארח אצל חברתה ויויאן (רומולה גראי) בלונדון. היא מצליחה לראיין את השחקן הידוע מייק טינסלי (קווין מקנלי) דרך מיטתו במלון. סונדרה וויויאן הולכות לצפות בהופעה של הקוסם והמנטליסט מארצות הברית, "ספלנדיני" ששמו האמיתי הוא סיד ווטרמן (וודי אלן). הוא מכניס אותה לתא קסמים ושם היא רואה את רוחו של סטרומבל שמוסר לה את הסקופ של חייה - רוצח הטארוט הסדרתי הוא פיטר מיילן (יו ג'קמן) בנו של לורד מיילין (ג'וליאן גלובר). היא מוסרת זאת לסיד אך הוא לא מאמין לה עד שסטרומבל מתגלה שוב לעיניהם. הם מתחילים לעקוב אחרי פיטר ומוצאים אותו בבריכת שחייה במלון יוקרתי. למרות שהיא שחיינית מצטיינת היא מזייפת טביעה ופיטר "מציל" אותה. היא מציגה את עצמה בתור ג'ייד ספנס ואת סיד בתור אביה. פיטר מתאהב בה ומזמין את שניהם לאחוזה המפוארת של משפחתו. הם עוקבים אחריו וסונדרה מוצאת בחדר כלי הנגינה השמור, קלפי טארוט מתחת לקרן יער. סונדרה מספרת זאת לויויאן והיא מפנה אותם לאביה מר מלקולם (צ'ארלס דאנס) שהוא עורך בכיר בעיתון. הוא דוחה אותם בגלל שמדובר רק בהוכחות נסיבתיות וכן כי הרוצח האמיתי נתפס והודה. הם ממשיכים בחקירות ומגלים כי הנרצחת האחרונה, זונה בשם בטי גיבסון נרצחה על ידי פיטר שהשאיר שם קלף טארוט כדי שיחשבו שהיא חלק מהנרצחות הסדרתיות. פיטר מאזין לשיחות הטלפון שלהם ומזמין את סונדרה לשייט באגם העמוק באחוזתו כדי להתוודות בפניה ולחסל אותה. סיד ממהר למקום אך נהרג בתאונת דרכים. פיטר מספר לסונדרה כי גיבסון החלה לסחוט אותו ולכן חיסל אותה. היא נאבק בסונדרה, משליך אותה למים והיא "טובעת" מול עיניו. הוא מזמין שוטר (אלכסנדר ארמסטרונג) ובלש (אנתוני הד) ומספר להם כי סונדרה סבלה לאחרונה מדיכאון, בקשה לשוט לבד בסירה וכנראה התאבדה בטביעה. נראה שהם מאמינים לפיטר אך לפתע נכנסת סונדרה ומספרת את כל האמת. כעת מקבל אותה העורך בשמחה ומפרסם את הסקופ הגדול שלה. לבסוף רואים את סיד בעולם המתים מבדר את הקהל בלהטוטי קלפים. "סקופ", במסד הנתונים הקולנועיים IMDb (באנגלית) "סקופ", באתר נטפליקס "סקופ", באתר AllMovie (באנגלית) "סקופ", באתר Rotten Tomatoes (באנגלית) "סקופ", באתר Box Office Mojo (באנגלית) "סקופ", באתר Metacritic (באנגלית) "סקופ", באתר אידיבי "סקופ", במסד הנתונים הקולנועיים KinoPoisk (ברוסית) קדימון לסקופ 2006, באתר יוטיוב סונדרה וסיד מבקרים באחוזת ליימן, באתר יוטיוב סקופ, באתר אידיבי ביקורות קירק האניקאט, הפעם הראשונה מצחיקה יותר, באתר הארץ, 23 ביולי 2006 אבנר שביט, עכבר העיר תל אביב, חדשות ישנות, באתר הארץ, 20 בנובמבר 2006 אדם אבולעפיה, ‏זה כל הקסם, באתר גלובס, 23 בנובמבר 2006 רויטרס, איי.פי, וודי אלן צילם קומדיה חדשה בלונדון, באתר הארץ, 26 באפריל 2006 פבלו אוטין, ‏וודי אלן מאוהב, באתר גלובס, 13 בנובמבר 2006